kardosdrur/scandi-wiki huggingface dataset:
Halo 3

Halo 3 er et first-person shooter skydespil udviklet af Bungie Studios eksklusivt til Xbox 360. Spillet er en del af Halo trilogien der startede med i Halo: Combat Evolved og fortsatte med Halo 2. Spillet blev udgivet den 25. september 2007 i New Zealand , Australien, Singapore, Indien, Mexico, Canada, Brasilien og i USA; den 26. september 2007 i Europa; og den 27. september 2007 i Japan. GameSpot fortalte at der befandt sig 4,2 millioner eksemplarer af Halo 3 i butikker klar til salg den 24. september 2007, dagen før den officielle udgivelsesdato, hvilket er verdensrekord. Halo 3 har også rekorden for det mest sælgende produkt i underholdningsindustrien (inkluderer filmindustrien), da det solgte for 170 millioner US dollars i de første 24 timer.

Spillet byder på nye køretøjer, våben og gameplay i forhold til de tidligere spil i serien. Halo 3 fokuserer på den interstellare krig mellem menneskeligheden i det 26. århundrede og en række udvalgte alien-racer kendt som Covenant, som efter en årtier lang krig er begyndt på invasionen af Jorden. Spilleren påtager sig rollen som Master Chief, en kybernetisk forstærket supersoldat, som skal sikre overlevelsen af menneskeheden.

Referencer

Eksterne henvisninger 

 

Computerspil fra 2007
3
First-person shooter
Xbox 360-spil
Borgerplatformen

Borgerplatformen (polsk: Platforma Obywatelska) er et polsk liberalt-konservativt politisk parti. Siden parlamentsvalget i 2005 har partiet været det største oppositionsparti med 133 sæder (29%) i den polske Sejm.

Partiet blev grundlagt 19. januar 2001 af Andrzej Olechowski, Maciej Płażyński samt Donald Tusk. De to andre forlod partiet i løbet af dets første periode i parlamentet. Donald Tusk stillede op til præsidentvalget i 2005, ligesom han ved parlamentsvalget i 2007 var partiets premierministerkandidat. Ved valget fik partiet 44,2% af stemmerne.

Politisk er partiet bl.a. tilhænger af flad skat og udlicitering af sundhedsvæsenet og distancerer sig fra de katolsk-nationalistiske partier ved at være meget EU-positivt.

Małgorzata Kidawa-Błońska var partiets kandidat til Polens præsidentvalg i 2020 indtil den 15 maj, hvor hun trak sit kandidatur og Rafał Trzaskowski blev valgt som den nye kandidat. 

På europæisk plan er partiet medlem af Det Europæiske Folkeparti.

Kildeangivelser

Eksterne henvisninger 
 Platforma Obywatelska – Borgerplatformens officielle website (polsk)

Konservative partier
Kristendemokratiske partier
Politiske partier i Polen
Etableret i 2001
Donald Tusk

Donald Franciszek Tusk (, født 22. april 1957 i Gdansk) er en liberal polsk politiker og historiker. Han var Formand for Det Europæiske Råd fra 1. december 2014 til 30. november 2019. Før dette var han Polens premierminister (2007–2014) samt medstifter og formand for partiet Borgerplatformen  (Platforma Obywatelska). Han har været medlem af den polske Sejm siden 2004, valgt i Gdynia-Słupsk. Han var 2001-2005 næstformand for Sejmen og 1997-2001 næstformand for Senatet.

I 2005 var han kandidat til præsidentposten, men tabte i anden runde til Lech Kaczyński.

Efter valgsejren i 2007 over det regerende parti Lov og Retfærdighed, dannede Borgerplatformen regering i koalition med Polsk Folkeparti. Tusk blev indsat som Polens premierminister 16. november 2007.

Den 30. august 2014 blev det offentliggjort ved et møde i Det Europæiske Råd, at Tusk ville blive den næste formand for Det Europæiske Råd. Den 9. september indgav Tusk sin afskedsbegæring som premierminister. Han blev den længst siddende premierminister i den Tredje polske republiks historie. Den 20. november 2019 blev Donald Tusk valgt som formand for Det Europæiske Folkeparti ved partiets kongres i Zagreb.

Referencer 

Politikere fra Polen
Polens regeringsledere
Syddansk Universitet (Alsion)

Syddansk Universitet, Alsion Sønderborg er et regionalt centrum for forskning, uddannelse og kultur. Universitetsafdelingen er en del af Syddansk Universitet, der også har afdelinger i Odense, Kolding, Slagelse, København, Esbjerg og Flensborg. Universitetet blev i 1998 oprettet ved fusion af Handelshøjskole Syd, Ingeniørhøjskole Syd, Odense Universitet og Sydjysk Universitetscenter. 

Universitetet har til huse i videns- og kulturcenteret Alsion ved Alssund og har specialiseret sig i sprog, økonomi og forskellige ingeniøruddannelser. Miljøet er internationalt. Dels på grund af samarbejdet med universitetet i Flensborg og dels på grund af den høje andel af udenlandske studerende.

Se også 
Alsion

Eksterne henvisninger 
 Syddansk Universitet, Sønderborg 
 Alsion 

Alsion
Uddannelsesinstitutioner i Sønderjylland (i Danmark)
Uddannelse i Sønderborg
Universiteter i Danmark
Skuderløse

Skuderløse er en landsby på Sydsjælland med , beliggende i Teestrup Sogn og Faxe Kommune, 8 kilometer sydvest for Haslev og 15 kilometer nord for Næstved. Landsbyen hører til Region Sjælland. I Skuderløse ligger et forsamlingshus og en autoværksted.

Den huser også Brdr. Christensen ApS (tidligere BFC, Brdr. Christensens Ventiler ApS og Brdr. Christensens Haner A/S), der startede startede med tørvegravning og briketfremstilling i 1942 og i dag er et sværindustrielt metalstøberi og maskinfabrik, med ca. 150 ansatte. Fabrikken har tidligere (i 1950'erne) fremstillet knallerter under mærket BFC, hvis model i folkemunde blev kaldt "røvskubber". Byens nu afdøde mæcen, fabriksejer Charles Christensen, ejede også Tærø og etablerede nord for Skuderløse en landingsbane, der benyttedes til flyvninger til og fra Tærø.

Demografi 
Pr. 1. januar

Kilder 

Byer i Faxe Kommune
Byer og bydele med genforeningssten
Svalebæk

Svalebæk har flere betydninger:

 Svalebæk (landsby) – en bebyggelse i Teestrup Sogn, Faxe Kommune og Tybjerg Sogn, Næstved Kommune
 Svalebæk (vandløb) – vandløb
Terslev

Terslev er en lille by på Sydsjælland med , beliggende i Terslev Sogn og Faxe Kommune, 7 kilometer nord for Haslev og 14 kilometer syd for Ringsted. Byen tilhører Region Sjælland.

I Terslev ligger Terslev Kirke, en brugs, et kraftvarmeværk, og umiddelbart uden for byen ligger folkeskolen Terslev Skole.

Terslev har eget vandværk som forsyner det meste af byen med drikkevand.

I forbindelse med skolen ligger Terslev Gymnastik & Idrætsforening (TGIF).

I 1911 fandt to drenge en stor sølvskat fra vikingetiden, da de gravede i en have i byen.

Indtil slutningen af 1973 lå der et andelsmejeri – Haabet – i landsbyen. Det var en videreførelse af andelsmejeriet Tøpkilde, der var blevet oprettet i 1890.

Demografi

Kilder 

Byer i Faxe Kommune
Byer og bydele med genforeningssten
De nordiske landes ambassader i Berlin

De nordiske landes ambassader i Berlin (ty.: Nordische Botschaften) er den fælles betegnelse for Danmarks, Sveriges, Norges, Islands og Finlands diplomatiske missioner i Berlin, som har til huse i et fælles bygningskompleks i Rauchstraße i udkanten af Tiergarten i bydelen Mitte. Komplekset, der består af fem ambassadebygninger og Det Fællesnordiske Hus, er tegnet af de østrigsk-finske arkitekter Alfred Berger og Tiina Parkkinen.

Baggrund 
Tanken om en fællesnordisk ambassade i Berlin er gammel, men blev først realiserbar, da Forbundsdagen besluttede, at Berlin atter skulle være landets hovedstad. I 1996 blev der udskrevet en europæisk arkitektkonkurrence for det samlede projekt og fælleshuset. De enkelte lande udskrev derefter konkurrencer om de enkelte ambassadebygninger. Byggeriet startede i maj 1997 og blev indviet 20. oktober 1999 af de fem landes statsoverhoveder. Samlet har byggeriet kostet landene knap 380 mio. kr.

Byggeriet 
Hvert land har sin egen ambassadebygning, som er bygget af materialer fra det pågældende land. Den danske ambassadebygning, der er karakteriseret ved sin åbne glasfacade, er tegnet af arkitektfirmaet 3XNielsen og er med sine 40 medarbejdere Danmarks næststørste diplomatiske mission i udlandet, kun overgået af ambassaden i Washington. Alt interiør i den 2.650 kvm. store ambassadebygning er dansk designet. Byggeomkostningerne androg 40 mio. kr.

Finlands ambassade er udført i lameller af lærketræ samt glas, mens Sveriges er en kombination af glas og kalksten fra Gotland. Islands ambassade, der er den mindste i komplekset, er udført i rødt rhyolit, men mest bemærkelsesværdig er den norske ambassades 900 mio. år gamle granitsten. Stenen, der er 15 meter høj og 120 tons tung, måtte løftes på plads med kran.

Det Fællesnordiske Hus er udført i ahorntræ, beton, glas og svensk marmor og indeholder udover udstillingslokaler en nordisk restaurant og en foredragssal. Fælleshuset er åbent for offentligheden. Hele komplekset omsluttes af et markant lamelbånd i kobber. Båndet skal symbolisere, at de nordiske lande har meget til fælles, men at de er selvstændige suveræne stater.

Eksterne henvisninger 

 De nordiske landes ambassader i Berlin 
 Berger & Parkkinen's side om ambassadeprojektet 
 3XNielsens side om den danske ambassadebygning 
 Den danske ambassades hjemmeside 

Ambassader
Bygninger, konstruktioner og anlæg i Berlin
Forholdet mellem Danmark og Tyskland
Adrenokortikotropt hormon

Adrenokortikotropt hormon (ACTH) (eller kortikotropin) er et peptidhormon der produceres af hypofysens forlap i hjernen.

Hormonets funktion er at kontrollere produktionen og sekretionen af specifikke hormoner i binyrebarken (adrenale hormoner).

Frigivelsen af ACTH styres delvist af hypothalamus ved hjælp af kortikotropinreleasing hormone (CRH), der frigives som respons til lav koncentration af binyrebarkhormoner.

Stress kan have en indvirkning på frigivelsen af ACTH, da stress stimulerer frigivelsen af CRH.

Se også 

 Neuropeptid

Hormoner
Peptidhormoner
Covadonga

Covadonga (asturisk: Cuadonga) er et landsogn i den selvstyrende provins Asturien som ligger i det nordvestlige Spanien. Det ligger i 257 m højde over havet på siden af bjerget Auseva og ca. 11 km fra den lille by Cangas de Onís. På sognets 2,54 km² boede der i 2004 i alt 70 mennesker. Sognet er en del af Picos de Europa Nationalpark. I området findes ét af de mest besøgte valfartssteder i Spanien: en helligdom indviet til Jomfruen af Covadonga, som skal minde om slaget ved Covadonga, der betragtes som indledningen af den spanske reconquista.

Seværdigheder 
 Den vigtigste attraktion er hulen, hvor Pelayo (722-737) holdt sig skjult. Her finder man gravlæggelser af både ham selv og hans senere efterfølger, kong Alfonso den Katolske af Asturien (739-757).

 Kirken og klostret i Covadonga er påfaldende rigt udstyrede i forhold til sognet, og derfra har man udsigt til nationalparken.

 Til minde om 1200-årsdagen for slaget ved Covadonga, indviede man nationalparken "Parque Nacional de la Montaña de Covadonga" den 22. juli 1918. Det var Spaniens første nationalpark og den omfattede foruden selve Covadonga og de omliggende bjerge også søerne Enol og Ercina. Denne park blev siden forbundet med den øvrige del af Picos de Europa, og derfor ændrede man dens navn i 1995.

Spaniens historie
Asturien
Førerhan

En førerhan eller alfahan er en betegnelse der bruges til at beskrive den dominerende han i et dominanshierarki, der er et vigtigt element i den sociale organisation blandt nogle dyrearter. Ordet "alfahan" brugtes første i studier af ulve, og blev derfra bredt til studiet af andre arter. Men senere studier af den sociale organisation i ulveflokke viste at termen var en misrepræsentation, da der i de fleste tilfælde i naturen ikke er tale om et dominanshierarki, men en flok hvor et ynglende par lever sammen med flere generationer af deres eget afkom. David Mech den ulveforsker der oprindeligt udbredte termen, holdt derfor selv op med at bruge den. 

Selvom begrebet ofte forstås som en han der er især er dominerende ved brug af fysisk magt overfor konkurrenter, viser studier af dominanshierarkier i f.eks. primater, herunder chimpanser, at alfahanner også ofte bruger pro-social adfærd, f.eks. at dele mad, til at blive vellidte og dermed opnå deres status.  

Begreberne alfahan og alfahun bruges i overført betydning om personer med høj status og socialt dominerende adfærd.

Etymologi 
Forstavelsen ”alfa-" er taget fra navnet på det græske bogstav α (alfa), som er det første tegn i det græske alfabet. (Det indgår også i ordet ”alfabet”.) Betydningen af alfahan bliver hermed ”den han der kommer først eller står først i rækken”. Omega er det sidste bogstav, og hanner i udkanten kaldes omegahanner.

Referencer 

Zoologi
Etologi
Førerskab
Sømandspræst

Sømandspræst er betegnelsen for en præst, der er ansat ved en dansk kirke i udlandet. Oprindeligt var der tale om kirker i havnebyer, men efterhånden findes kirkerne også i andre byer. Præsterne kaldes pr. tradition for sømandspræster uanset kirkens placering. Kirkerne og præsterne er organiseret i Danske Sømands- og Udlandskirker.

Sømandskirker og -præster kendes også fra de øvrige lande i Skandinavien.

Kirkelige titler
Wiener Oktoberrevolutionen

Wiener Oktoberrevolution (eller Wiener Oktoberaufstand 1848 (Oktoberopstanden i Wien 1848)), var den sidste reaktion i den østrigske revolution i 1848.

Da kejserlige østrigske tropper d. 6. oktober 1848 blev udsendt fra Wien med mål mod det oprørske Ungarn, forsøgte wienerske arbejdere, studerende og mytteriske tropper, der alle sympatiserede med Ungarn at forhindre afmarchen. Det endte i gadekampe, hvorved der selv i Stephansdom blev udgydt blod; Krigsminister Grev Baillet von Latour blev lynchet af mængderne. Hoffet flygtede med Kejser Ferdinand d. 7. oktober mod Olomouc, Reichstagen blev d. 22. oktober flyttet til Kroměříž.

Med generalerne Alfred, fyrste af Windisch-Graetz og Grev Joseph Jelačić von Bužim som anførere påbegyndte det østrigske og kroatiske militær d. 26. oktober beskydningen af Wien og stormede d. 31. oktober Innere Stadt. Forsvarerne blev ført an af den polske general Josef Bem. Wenzel Messenhauser, en betydelig anfører af de oprørske forsamlede, journalisterne Alfred Julius Becher og Hermann Jellinek såvel som de liberales venstrefløj (demokraterne) tilhørende repræsentant for Frankfurter Nationalversammlung Robert Blum blev i de derpå følgende dage henrettet; omkring 2.000 mennesker faldt under kampene. 

Resultatet af Martsrevolutionen gik i store træk tabt og Østrig gik ind i den såkaldte neoabsolutistiske fase.

Eksterne henvisninger 
 Friedrich Engels – Revolution und Konterrevolution in Deutschland -XI: Der Wiener Oktoberaufstand
 Østrigs leksikon om Oktoberrevolutionen 

Oktoberrevolutionen
1848
Johan Koren Christie

Johan Koren Christie (23. juli 1909 – 5. juli 1995) var en norsk generalmajor og flyingeniør.

Christie fik sin militære uddannelse ved Hærens Flyveskole i Norge og blev efterfølgende uddannet i flyteknik i Berlin. Ved den tyske invasion af Norge 9. april 1940 opholdt Christie sig i Sverige, og han vendte straks tilbage til sit fædreland for at indgå i de norske styrker og indgå i modstanden. Da Sydnorge kapitulerede, vendte han tilbage til Sverige, hvor han blev teknisk chef for de norske flystyrker, der fortsatte kampene mod nord. Da også disse styrker måtte kapitulere, drog Christie og en række andre officerer med kong Haakon 7. i eksil i Storbritannien.

Herfra blev Johan Christie en central figur i organiseringen af de frie norske flystyrker i Storbritannien samt uddannelse af piloter i Canada. Han havde imidlertid også et stærkt ønske om at komme i aktiv tjeneste, og i 1943 kom han til at flyve i Royal Air Force, for hvem han deltog i 45 togter over Tyskland. Han kom i 1944 til at virke som forbindelsesofficer til Supreme Headquarters Allied Expeditionary Forces (SHAEF), i hvilken egenskab han blev ansvarlig for repatriering af internerede i tysk fangenskab. 

Efter krigen bestred han en række overordnede stillinger i såvel militæret som det civile liv. Hans sidste stilling var chef for det norske luftvåbens forsyningskommando. Efter sin pensionering engagerede Christie sig i fredsarbejde, blandt andet som aktiv i "Generaler og admiraler for fred".

Militærfolk fra Norge
Nordmænd i 2. verdenskrig
Sicherheitsdienst

Sicherheitsdienst des Reichsführers (= rigsførerens sikkerhedstjeneste) - normalt forkortet til SD - var Nazitysklands vigtigste efterretningstjeneste for SS og NSDAP. Den betragtes ofte som en søsterorganisation til Gestapo og fungerede i tiden 1933-39 som en uafhængig SS-organisation, hvorefter den blev overført til Reichssicherheitshauptamt.

Sicherheitsdienst fungerede parallelt med den anden tyske efterretningstjeneste Abwehr, indtil Abwehr blev opløst i 1944.

Oprindeligt var SD udtænkt som naziledelsens indenlandske spionagebureau, men snart blev SD i stedet en vigtig aktør i deportationerne og masseudryddelserne af Europas jøder.

En af SDs opgaver var at finde ud af, hvem der stemte "nej" ved Hitlers folkeafstemninger. Under Nürnbergprocessen blev der fremlagt en rapport fra SD i Cochem efter valget 10. april 1938. Medlemmer af valgkomitéen havde mærket stemmesedlene med nummer, skrevet med skummetmælk. Man skrev liste over rækkefølgen på dem, der stemte; og da stemmesedlerne blev udleveret i nummerorden, var det nemt at undersøge, hvem der havde stemt hvad.

Noter

Litteratur 
 Matthias Bath: Der SD in Dänemark 1940-1945. Heydrichs Elite und der "Gegenterror". Neuhaus, Berlin 2015, .

Tyske efterretningstjenester
Nazi-Tyskland
Valtra

Valtra er et finsk mærke og fabrikant af traktorer og jordbrugsmaskiner, som er en del af AGCO-koncernen. Valtra traktorer fremstilles i Äänekoski i Finland og i Mogi das Cruzes i Brasilien. Valtra’s produkter til det brasilianske marked omfatter også mejetærskere, sukkerrørshøstere, marksprøjter og såmaskiner.
Valtra Oy's omsætning var i 2014 på omkring 85 mio. Euro og der var 918 ansatte.

Valtra har i dag en bred vifte af traktorer til landbrug, skovbrug og entreprenør. Traktorerne leveres i serierne F-, A-, N-, G-, T- og S-serierne. I Danmark blev der i 2020 solgt 123 nye Valtra. Det svarer til en markedsandel på otte procent i Danmark.

Valtra er som et af de eneste traktormærker i verden ikke farvespecifik. Det betyder, at kunder selv kan vælge farven på deres Valtra, når de investerer i traktoren.

Historie 
I 2001 solgte Valmet deres traktordivision til Partek, som ændrede navnet til ValtaValmet og I 2002 blev Partek solgt til KONE.
I 2004 solgte KONE Valtra og SisuDiesel til amerikanske AGCO for 600 mio. Euro.

Eksterne henvisninger 
 valtra.dk

Noter 

Traktorproducenter
Fremstillingsvirksomheder fra Finland
Traktormærker
AGCO
Køretøjsproducenter fra Finland
Rumle Hammerich

Rumle Hammerich født Jens Peter Hammerich 16. november 1954 i København, er en dansk filminstruktør, manuskriptforfatter og producent, virksom i Sverige.

Biografi 
Hammerich er søn af Ida Elisabeth og Paul Hammerich. Navnet "Rumle" fik han som barn, og Rumle fra Radiserne har fået sit danske navn efter ham, da hans mor oversatte denne stribe. Han har en søster, skuespillerinden og produceren Camilla Hammerich.

Hammerich arrangerede i 1980, blandt andre sammen med filminstruktørkollegaen Linda Wendel, digterne Jens Fink-Jensen og Michael Strunge, journalisten Synne Rifbjerg og billedkunstneren Lillian Polack, generations-manifestationen NÅ!!80 i Huset i København.

Hammerich tildeltes 1989 Sveriges Radios pris Guldantennen for tv-serien Dårfinkar och Dönickar.

Instruktion 
 Headhunter (28-08-2009)
 Unge Andersen (2005)
 Herr von Hancken (2000) (mini-tv-serie)
 TAXA (2 afsnit, 1997)
 Kan du vissla Johanna? (1994) (tv) 
 Lærerværelset (6 afsnit, 1994)
 Svart Lucia (1992) 
 Fasadklättraren (1991) (tv) 
 Dårfinkar & dönickar (1989) (tv-serie)
 Hunden som log (1989) 
 Otto er et næsehorn (1983)

Producent 
 Strings (2004) (creative producer) 
 Forsvar (2003) (tv-serie) (executive producer) 
 En som Hodder (2003) (executive producer) 
 Lykkevej (2003) (executive producer) 
 Suxxess (2002) (co-producer) 
 At kende sandheden (2002) (executive producer) 
 I Am Dina (2002) (associate producer) 
 Beck (executive producer) (1 episode, 2002)
 Livet är en schlager (2000) (executive producer) 
 Rundt om Panduro (1998) (tv) (executive producer) 
 Leif Panduro (1998) (tv) (executive producer) 
 TAXA (1997) (tv-serie) (executive producer)

Manuskript 
 Unge Andersen (2005) 
 Rejseholdet (2000) (tv-serie)
 Mellem venner (1995) (mini-tv-serie (idé) 
 Svart Lucia (1992) 
 Fasadklättraren (1991) (tv) 
 Skyggen af Emma (1988) 
 Quark and the Vikings (1987) (tv) (story) 
 Otto er et næsehorn (1983) 
 Cirkus Casablanca (1981) 
 Den sidste detalje (1981)

Noter

Eksterne henvisninger 
 

Filminstruktører fra Danmark
Rumle
Personer fra København
Personer i Kraks Blå Bog
Danskere i 1900-tallet
Danskere i 2000-tallet
Krum star

 
Krum Star (Carex maritima) er en 3-15 cm høj halvgræs, der vokser på sandede og grusede strandbredder. I Danmark er den kun kendt fra Skagen, men betragtes nu som forsvundet fra Danmark.

Beskrivelse 
Krum Star er en flerårig urt med underjordiske langt krybende 2-3 mm udløbere, der er beklædt med først mørkebrune, så optrævlede lavblade. Skuddene forekommer enlige eller i løse tuer. Løvbladene rendeformede med indrullede kanter og 2-15 cm lange. Stråene er korte, ofte af samme længde som bladene, og karakteristisk krumme. Blomsterstanden er kort og tæt, gulgrøn til brunlig, og består af flere, tilsyneladende ens, småaks. Frugthylstrene er først gulgrønne, men bliver næsten sorte ved modenhed, og 4-5 mm lange. Frugthylstrene har næb, som er tokløvet og under 1 mm langt. Både de hanlige og hunlige dækskæl er 3-4 mm lange brune med en lysere eller bleg midtribbe, samt med en smal lys hindekant.

Udbredelse 
Krum Star har bipolar udbredelse, med stor cirkumpolar udbredelse på den nordlige halvkugle, men også med forekomster i Sydamerika. I Europa findes den i Island, Færøerne, Skotland, Nordnorge, Finland, Nordrusland, Sydvestsverige og Danmark. I Danmark var den tidligere sjælden og ubestandig, men var 1984 genfundet ved Skagen og i 2005 genfundet ved Tversted Plantage, men betragtes nu som forsvundet fra Danmark. Tidligere også på Rømø og andre steder i Vendsyssel.

Habitat 
Krum Star vokser lysåbent på strandlokaliteter; på sandede og grusede strandbredder og i klitlavninger, men også i fugtige ikke salt-påvirkede områder i både Grønland og Island.

Referencer

Eksterne henvisninger 

 Flora Europaea: Carex maritima
 Den virtuella floran (med udbredelseskort)

Star, Krum
Star, Krum
Star, Krum
Star-slægten